Yannick Pelletier

Yannick Pelletier (sündinud 10. septembril 1976 Bielis Berni kantonis) on Šveitsi maletaja, rahvusvaheline suurmeister (2001). 

Pelletier sai 1995. aastal FIDE-lt rahvusvahelise meistri nimetuse. Suurmeistriks sai ta 24-aastaselt 2000. aastal (FIDE kinnitas 2001. aastal). Pelletier on esimene Šveitsi malesuurmeister, kes on sündinud Šveitsis.

Ta on kuuekordne Šveitsi malemeister (1995, 2000, 2002, 2010, 2014, 2017).

2009. aastal pääses Pelletier FIDE presidendi nominatsiooni kaudu mängima maailma karikaturniirile Hantõ-Mansiiskis (nokautsüsteemis peetav 128 osavõtjaga turniir), kus sai turniiritabelis 98. asetuse. Avaringis võitis ta 32. asetuse saanud Bu Xiangzhi tulemusega 1,5:0,5, kuid teises ringis kaotas teisele hiinlasele Li Chaole 3,5:4,5.

Võistkondlik esinemine
Pelletier on Šveitsi võistkonna koosseisus esinenud 11 maleolümpial (1996–2016), seejuures esimesel laual mängis 1996., 1998., 2010., 2012., 2014. ja 2016. aastal. Šveitsi edukamad esinemised Pelletier' osalusega olid 2002. aastal Bledis (12. koht) ja 2004. aastal Calvias (13. koht). Mõlemal olümpial mängis esimesel laual Viktor Korchnoi, teisel Pelletier.

Isiklikku
Pelletier valdab prantsuse, inglise, saksa, hispaania ja vene keelt.

Välislingid

Yannick Pelletier FIDE andmebaasis

Kategooria:Šveitsi maletajad
Kategooria:Sündinud 1976